Γενικό Κυβερνείο

Με την ονομασία Γενικό Κυβερνείο (, ) αναφέρεται η περιοχή της Κεντρικής Πολωνίας, την οποία οι Ναζιστές κατέστησαν «ημιαυτόνομη», εγκαθιστώντας εκεί πολιτική και στρατιωτική Διοίκηση. Δεν αποτέλεσε κράτος - μαριονέτα, όπως η Νορβηγία του Βίντκουν Κουίσλιγκ. Αντίθετα, όλες οι αρχές του νέου «κράτους» επανδρώθηκαν από Γερμανούς πιστούς στον Εθνικοσοσιαλισμό.


 Δημιουργία 
Η Γερμανία εισέβαλε στην Πολωνία την 1η Σεπτεμβρίου 1939, τις δυνάμεις της οποίας κατέβαλε μέσα σε δεκαοκτώ ημέρες. Στις 18 Σεπτεμβρίου, η Σοβιετική Ένωση, σύμφωνα με το μυστικό πρωτόκολλο του Συμφώνου Ρίμπεντροπ - Μολότωφ εισβάλλει από ανατολικά στην Πολωνία, η οποία, έτσι, διαμελίζεται σε τρία τμήματα: Το δυτικό, το οποίο προσαρτάται άμεσα στο Μείζον Ράιχ με την ονομασία Ράιχσγκαου Βάρτελαντ (Reichsgau Wartheland, «Περιοχή του Βάρτα») αποτελώντας το Γκάου του Βάρτα. Το ανατολικό προσαρτάται στη Σοβιετική Ένωση. Το κεντρικό παραμένει υπό γερμανική κατοχή, χωρίς να προσαρτηθεί στο Ράιχ. Εκεί, με Διάταγμα του Χίτλερ, που εκδόθηκε στις 12 Οκτωβρίου 1939,Axis History Forum δημιουργείται το Γενικό Κυβερνείο.Yad Vashem (pdf)

Αρχικά αποτελέστηκε από τέσσερις πολωνικές επαρχίες: Βαρσοβίας, Ράντομ, Λούμπλιν και Κρακοβίας. Τον Αύγουστο του 1941, με διάταγμα του Χίτλερ, προσαρτήθηκε και η επαρχία της Γαλικίας, που αποσπάσθηκε από τη Σοβιετική Ένωση. Διοικητικό κέντρο ορίστηκε η Κρακοβία.

 Διοίκηση 
Με το ίδιο Διάταγμα σύστασης τοποθετήθηκε ως «Γενικός Κυβερνήτης» ο Χανς Φρανκ, με αναπληρωτή τον Άρτουρ Ζάις-Ίνκβαρτ. Σύμφωνα με το Διάταγμα, όλες οι αρχές του Κυβερνείου υπάγονται στον Γενικό Κυβερνήτη, ο οποίος αναφέρεται αποκλειστικά και μόνον στον ίδιο τον Χίτλερ. Νομοθετική εξουσία έχουν, εκτός του Γενικού Κυβερνήτη, ο Υπουργός Εθνικής Άμυνας του Ράιχ και ο επικεφαλής του «τετραετούς Σχεδίου», ενώ το κόστος λειτουργίας των διοικητικών υπηρεσιών επωμίζονται οι κατακτημένες περιοχές.


Στην πραγματικότητα, αυτό που ο Χίτλερ σχεδιάζε δεν είναι η ορθή και ενδελεχής διοίκηση μιας κατακτημένης χώρας. Το σχέδιό του έχει διπλό στόχο: Την εξολόθρευση των Εβραίων - πρώτα της Πολωνίας και στη συνέχεια όλων των κατακτημένων - και προσαρτημένων - περιοχών και την άντληση εργατικού δυναμικού από την "αποθήκη εργατικών χειρών", όπως θεωρεί την κατακτημένη Πολωνία. Όταν αυτοί οι δύο στόχοι επιτευχθούν, στην περιοχή του Γενικού Κυβερνείου θα έχουν παραμείνει μόνον κάτοικοι γερμανικής καταγωγής, ώστε, τελικά, το Γενικό Κυβερνείο να αποτελέσει επαρχία του Ράιχ.Keith Bullivant, Geoffrey J. Giles, Walter Pape, Germany and Eastern Europe: Cultural Identities and Cultural Differences, Rodopi, 1999 ISBN 90-420-0688-9 Χαρακτηριστικά, ο Χίτλερ είχε αναφέρει ότι «Το Γενικό Κυβερνείο πρέπει, σε διάστημα 15 - 20 ετών, να γίνει τόσο Γερμανικό, όσο και η Ρηνανία».

Το Γενικό Κυβερνείο διέθετε πλήρως οργανωμένες διοικητικές υπηρεσίες.Axis History Forum, Στελέχωση των Υπηρεσιών του Γενικού Κυβερνείου και φωτογραφικό υλικό Επιπλέον, διέθετε τη δική του Κεντρική Τράπεζα, την Τράπεζα Απεσταλμένων (Bank Emisyjny w Polsce), η οποία εξέδιδε ειδικό συνάλλαγμα σε ζλότι (το τότε πολωνικό νόμισμα) και διέθετε τις δικές του υπηρεσίες οικονομικής διαχείρισης και εξέδιδε κρατικά ομόλογα, των οποίων την κυκλοφορία επέβαλε, καθώς οι Τράπεζες, οι ασφαλιστικές και οι μεγάλες εμποροβιομηχανικές εταιρείες υποχρεώθηκαν να προμηθευτούν ομόλογα μέχρις ενός ορισμένου ορίου, σε ποσοστιαία αναλογία με το υπάρχον κεφάλαιό τους.

Οι Πολωνοί κάτοικοι του Γενικού Κυβερνείου ζούσαν υπό καθεστώς συνεχούς τρομοκρατίας. Το δικαστικό σύστημα αναδιοργανώνεται αλλά στα πολωνικά δικαστήρια επιτρέπεται μόνον η εκδίκαση υποθέσεων που αφορούν σε Πολωνούς πολίτες και εφόσον δεν εμπλέκεται σε αυτές πολίτης του Ράιχ. Για τέτοιου είδους υποθέσεις δημιουργείται Γερμανικό δικαστικό σύστημα, το οποίο, σε περίπτωση επικαλυπτόμενων υποθέσεων, έχει τον πρώτο και κυρίαρχο λόγο. Ο Φρανκ δημιουργεί πολλά νέα νομοθετήματα, κυριότερο από τα οποία είναι η δημιουργία νέου ποινικού νόμου, ο οποίος επινοεί νέα «εγκλήματα», τα οποία είχαν, στην πλειοψηφία τους, ως προβλεπόμενη ποινή αυτήν του θανάτου. Μεταξύ αυτών ήταν «οποιαδήποτε ενέργεια κατά της Γερμανικής Κυβέρνησης», «η μετάδοση σεξουαλικά μεταδιδόμενων νοσημάτων», η παροχή οποιασδήποτε βοήθειας προς Εβραίους (περιλαμβανομένης και της προσφοράς τροφής), η μη απόδοση των προκαθορισμένων ποσοτήτων προϊόντων από τους αγρότες, η άρνηση ένταξης σε ομάδες υποχρεωτικής εργασίας, ενώ, επιπλέον, για κάθε άνδρα των γερμανικών δυνάμεων κατοχής που δολοφονείται, καθορίζεται η εκτέλεση, σε αντίποινα, 50 έως 100 Πολωνών πολιτών.

Οι πολίτες διαχωρίζονται σε κατηγορίες:
 Αμιγώς Γερμανοί πολίτες, προερχόμενοι από τη Γερμανία (Reichdeutsche). Αυτοί περιλαμβάνουν, κυρίως, τις δυνάμεις Κατοχής.
 Γερμανοί όχι κάτοικοι της Γερμανίας (Volksdeutsche), χωρισμένοι σε 4 υποκατηγορίες
 Ουκρανοί (κύρια για την περιοχή της Γαλικίας)
 Γκουράλοι (Goralenvolk, σε ελεύθερη απόδοση «ορεσείβιοι»), πολωνική εθνική ομάδα
 Πολωνοί πολίτες
 Ρομά
 Εβραίοι

 Αντίσταση 
Όπως είναι φυσικό, αυτή η μορφή διοίκησης επέφερε τη σχεδόν άμεση εμφάνιση αντιστασιακών κινημάτων από τους Πολωνούς. Το κυριότερο αντιστασιακό κίνημα ήταν ο Πολωνικός Εσωτερικός Στρατός (Armia Krajowa), προσκείμενος στην πολωνική εξόριστη κυβέρνηση του Λονδίνου, που σχημάτισαν όσοι αξιωματικοί του Πολωνικού Στρατού κατάφεραν να διαφύγουν της σύλληψης και πλαισιώθηκαν από πολλούς εθελοντές (το 1944 ο Εσωτερικός Στρατός αριθμούσε περίπου 400.000 άνδρες). Πολύ μικρότερη σε δύναμη ήταν ο Λαϊκός Στρατός (Armia Ludowa), που υποστηριζόταν από τη Σοβιετική Ένωση και το (παράνομο) Κομμουνιστικό Κόμμα Πολωνίας. Υπολογίζεται ότι κατά τη διάρκεια της Κατοχής, οι Γερμανοί έχασαν περίπου 150.000 άτομα. Το τίμημα, όμως, για τους Πολωνούς ήταν κατά πολύ βαρύτερο: Χάθηκαν περίπου 7 εκατομμύρια άνθρωποι, από τα οποία τα τρία ήταν Πολωνοεβραίοι που θανατώθηκαν είτε στα πολλά γκέτο που είχε δημιουργήσει το Γενικό Κυβερνείο στις μεγαλύτερες πόλεις του ελέγχου του είτε στα στρατόπεδα εξόντωσης. Το 1943, οι Γερμανοί άρχισαν τις εκτοπίσεις και από το μεγαλύτερο γκέτο, αυτό της Βαρσοβίας, προκαλώντας την εξέγερση του Γκέτο της Βαρσοβίας, η οποία διήρκεσε από τις 19 Απριλίου έως τις 16 Μαΐου και, τελικά, συνετρίβη. Νέα εξέγερση ολόκληρης της Βαρσοβίας έλαβε χώρα τον Ιούλιο του 1944, ύστερα από προτροπή της εξόριστης κυβέρνησης. Με επικεφαλής τον Ταντέους Κομορόφσκι, πρώην αξιωματικό του Πολωνικού Στρατού, που είχε λάβει το ψευδώνυμο «Μπουρ», η πόλη εξεγέρθηκε την 1η Αυγούστου. Εδώ παίχτηκε ένα από τα μεγαλύτερα πολιτικά δράματα του Πολέμου: Οι Σύμμαχοι είχαν υποσχεθεί βοήθεια στους εξεγερμένους, όπως αρχικά είχαν κάνει και οι Σοβιετικοί. Όμως, μολονότι τα Σοβιετικά στρατεύματα απείχαν μόνο 18 χλμ. από την πόλη, δεν επενέβησαν καθόλου, διότι οι Γερμανοί παρακολουθούσαν τις κινήσεις των Σοβιετικών και βομβάρδισαν κάθε γέφυρα της Βαρσοβίας, εγκλωβίζοντας τα Σοβιετικά άρματα στην Ανατολική μεριά. Ο Ρεϊμόν ΚαρτιέΡεϊμόν Καρτιέ, Ιστορία του Β΄ Παγκοσμίου Πολέμου,
Πάπυρος, Αθήνα, 1964 αναφέρει χαρακτηριστικά: «Ο Στάλιν αφήνει να συντριβούν οι επαναστάτες της Βαρσοβίας». Η εξέγερση άντεξε 63 ημέρες και οι ηγέτες της, χωρίς όπλα, τρόφιμα, νερό και ηλεκτρική ενέργεια στην πόλη, πέτυχαν να παραδοθούν υπό όρους στη Βέρμαχτ, ώστε να τους επιφυλαχθεί μεταχείριση αιχμαλώτων πολέμου. Σε αντίθετη περίπτωση τους περίμενε εκτέλεση. Ο πολωνικός πληθυσμός της πόλης που είχε απομείνει (περίπου 180.000 άτομα) αναγκάσθηκε να εξοριστεί.

 Ολοκαύτωμα 
Κατά τη διάρκεια της Διάσκεψης της Βάνζεε, στις 20 Ιανουαρίου 1942, ο Γιόζεφ Μπύλερ, ο Αναπληρωτής Κυβερνήτης που είχε αντικαταστήσει τον Ζάις-Ίνκβαρτ ήδη από τις 22 Μαΐου 1940 και Υπουργός Εσωτερικών του Κυβερνείου, πρότεινε (στην πραγματικότητα πίεσε) στον Ράινχαρντ Χάιντριχ να γίνει εφαρμογή της Τελικής λύσης του Εβραϊκού ζητήματος στην περιοχή του Γενικού Κυβερνείου,Πρωτόκολλο της Διάσκεψης της Βάνζεε, μτφ. στα αγγλικά από το Πανεπιστήμιο της Πενσιλβάνια προβάλλοντας ως επιχείρημα ότι η μεταγωγή Εβραίων εκεί δεν θα παρουσίαζε, λόγω του πυκνού σιδηροδρομικού δικτύου, σχεδόν κανένα πρόβλημα. Η πίεση αυτή εξηγείται όταν ληφθεί υπόψιν ότι το Γενικό Κυβερνείο, εκμεταλλευόμενο την περιοχή στο έπακρο, είχε προκαλέσει την ιδιαίτερα έντονη εμφάνιση του φαινομένου της «μαύρης αγοράς». Η πρόταση έγινε δεκτή και, από το 1942 ξεκίνησε η εφαρμογή της «Τελικής λύσης», με τη δημιουργία έξι στρατοπέδων εξόντωσης στην περιοχή του Γενικού Κυβερνείου. Εκεί μεταφέρθηκαν κυρίως Πολωνοεβραίοι, αλλά και Εβραίοι από άλλες χώρες.

Τη δημιουργία και λειτουργία των στρατοπέδων εξόντωσης, καθώς και της αστυνόμευσης είχαν αναλάβει άνδρες της Σούτσσταφφελ, με επικεφαλής αρχικά τον Φρίντριχ-Βίλχελμ Κρύγκερ και μετέπειτα τον Βίλχελμ Κόππε. Σημαντικό ρόλο διαδραμάτισε, επίσης, και ο Οντίλο Γκλομπότσνικ.

 Το Τέλος 
Η προέλαση του Κόκκινου Στρατού στα τέλη του 1944 έθεσε τέλος στην ύπαρξη του Γενικού Κυβερνείου, το οποίο έκλεισε τις υπηρεσίες του και μετακίνησε όλο το προσωπικό τους προς τα δυτικά.Καρτιέ, ό.π. Ο ίδιος ο Φρανκ διέφυγε επίσης προς τα δυτικά, όπου, όμως, συνελήφθη από τα αμερικανικά στρατεύματα τον Μάιο του 1945 και παραπέμφθηκε στη Δίκη της Νυρεμβέργης, όπου και καταδικάστηκε σε θάνατο με απαγχονισμό (1η Οκτωβρίου 1946). Η ποινή εκτελέστηκε στις 16 Οκτωβρίου 1946.

 Παραπομπές 

 Εξωτερικοί σύνδεσμοι 

 Η Πολωνία υπό Ναζιστική Κατοχή, Northwestern University


Κατηγορία:Ιστορία της Πολωνίας κατά τον Β΄ Παγκόσμιο Πόλεμο
Κατηγορία:Ιστορικές περιοχές της Γερμανίας
Κατηγορία:Ολοκαύτωμα στην Πολωνία
Κατηγορία:Γερμανική κατοχή της Πολωνίας τον Β' Παγκόσμιο Πόλεμο
Κατηγορία:Ιστορία των Εβραίων στην Ουκρανία
Κατηγορία:Κατεχόμενες περιοχές του Β' Παγκοσμίου Πολέμου